《由长流水至黄芦冈》
清代·颜检

东方欲明晓星起，晨鸡喔喔鸣不已。鞭丝遥指黄芦冈，一日征不八十里。

马足蹴踏浮沙间，春风荡漾春光还。朝暾初射边方路，积雪微明塞外山。

山色莽莽雪分界，我来看山如看画。白云当空如雪霏，白雪在山如云挂。

云满山腹雪满巅，奇观还结域外缘。正若穷探香雪海，琼英玉屑堆青天。

方今四海尽涵宥，准回诸部置亭堠。西缘葱岭北沙陀，重驿而来争辐辏。

我从马上瞻遥峰，峰峰环列如附庸。诘朝行过南山口，涛声入耳闻青松。

作者简介：（?—1833）广东连平人，字惺甫。颜希深子。乾隆拔贡。嘉庆间累官直隶总督。折狱明允，为仁宗嘉许。坐事革职，遣戍乌鲁木齐。旋起用，道光间复擢至直隶总督。